text: Kommune hyrede million-lobbyister til at redde kaserne
  17 juli 2015 kl. 05.49
  Varde Kommune gav over en million kroner til et lobbyist-bureau for at redde kaserne. Den overlevede.
  I 2012 blev Varde både i det politiske miljø og i pressen set som en af taberne i en kommende stribe kasernelukninger. Derfor hyrede kommunen lobbybureauet JKL til at redde kasernen.
  Det skriver Morgenavisen Jyllands-Posten, som har fået aktindsigt i flere dokumenter i sagen.
  JKL fik ifølge avisen 1.102.500 kroner for sin indsats, herunder en bonus på 200.000 kroner, fordi kasernen endte med at overleve.
  Bureauets daværende lobbyist, Jan Wildau, fortæller til Jyllands-Posten, at JKL via forbindelser til embedsmænd og politikere og en massiv medieindsats arbejdede for at ændre den politiske stemning til fordel for Varde Kaserne.
  Daværende borgmester i Varde, Gylling Haahr (V), kalder bureauets indsats "meget afgørende" for kasernens redning. Socialdemokraterne i Varde støtter den udlægning.
  I Sønderborg Kommune, som mistede sin kaserne, mener daværende borgmester Aase Nyegaard (Fælleslisten) også, at JKL havde stor indflydelse på, at Varde vandt kasernekampen.
  - Jeg er slet ikke i tvivl om, at det kunne have hjulpet os med lobbyister, siger Aase Nyegaard til Jyllands-Posten.
  